Morten Bødskov (S), 2013-02-21:
Tak for det, formand.
Må jeg ikke starte med at sige, at jeg faktisk synes, det har været en rigtig god debat, vi har haft, om, hvad vi kan gøre for at gå op imod den tendens, der har været de senere år – og jo særlig siden 2009 – til, at vi har haft både flere drab og mere voldsudøvelse med knive også i nattelivet.
Den debat, der har været,
er vi meget tilfredse med.
Debatten startede jo med, at hr. Peter Skaarup gik op på talerstolen og vel var så tæt på, som man overhovedet kan være, at sige, at det mere eller mindre er regeringens skyld med den ændring, der blev lavet, at vi har set den udvikling, vi har set.
Det faktum, at stigningen er kommet fra 2009 og frem, og at regeringens ændring lå i 2012, var hr. Peter Skaarup ikke lige opmærksom på, men sådan er det jo.
Og så sluttede vi af med, at både Venstre og De Konservative – og der er jeg helt enig – jo meget klart sagde, at de ændringer, der er lavet, og jeg tror, hr. Tom Behnke formulerede det sådan, var i kategorien juridiske spidsfindigheder.
Det er nemlig helt rigtigt, og derfor er debatten faktisk rigtig god, fordi den jo er med til at fjerne myter.
Og er der noget, som gode politiske debatter jo kan bidrage til, så er det at fjerne myter ikke mindst om politiske modstandere.
Så tak for en rigtig god debat.
Jeg synes, at det står meget klart for Folketinget her i dag – og det er vi jo enige om – at der skal sendes et endog meget kraftigt signal om, at går man med kniv, har man kniv med i nattelivet, skal der tages klart afstand fra det.
Det synes jeg er det klare signal, der er blevet sendt her i dag.
Når det nu er blevet understreget, hvad konsekvenserne af den lovændring, som regeringen har lavet, har været, vil jeg endnu en gang gerne understrege – og jeg er glad for, at både Venstre og De Konservative er opmærksomme på det – bare så alle er klar over det, at den lovændring, som regeringen lavede, på ingen måde lempede sanktionen over for personer, der bærer kniv i nattelivet.
Det er bare, så det står fuldstændig klart.
Og det synes jeg er vigtigt, at alle er opmærksomme på.
Det fremgår nemlig, som jeg sagde i min indledning, af lovens forarbejder, at der er tale om en skærpende omstændighed i de her situationer.
Det er det, som fremgår meget klart af lovens forarbejder.
Hvad enten, der er tale om tilspidsede situationer af potentielt voldelig karakter, der er tale om, at man er på et diskotek i aften- og nattetimerne eller på et værtshus, eller der er tale om en tilspidset situation som følge af en bandekonflikt, så er der ingen ændringer med lovændringen, hvad angår sanktioner mod personer, der bærer kniv i nattelivet.
Jeg er helt enig i det, der er blevet sagt, om, at det, der er behov for, er at tage problemet alvorligt.
Det gør regeringen.
Det gør vi meget klart endda, for vi skal den her tendens til livs.
Derfor skal vi fokusere på de områder, hvor problemet i særlig grad er.
Det er svært umiddelbart at finde en statistik for, hvem det er, så at sige, men meget kunne tyde på, at det har sit afsæt, som jeg også sagde i min indledning i besvarelsen af forespørgslen, i og har relation til bandemiljøet og den konflikt, der er – noget af det, i hvert fald.
Der tror jeg at der er et svar til de hårdeste af dem, og det er med grovfilen, og den bruger vi.
Det handler om at gå målrettet efter der, hvor bagmændene er; en stærk indsats i udsatte boligområder; et tæt samarbejde mellem politikredsene i nye taskforceenheder for at styrke indsatsen mod den organiserede kriminalitet og dermed også bagmændene, som står bag banderne; øget tryghed gennem massiv polititilstedeværelse – det er det, vi ser i København, det er det, vi ser på den københavnske vestegn; og selvfølgelig efterforskning af drab og drabsforsøg.
Og til alt held har de efterforskninger, der køres nu, jo medført varetægtsfængsling af flere kendte bandemedlemmer.
Og så er der selvfølgelig derudover en forlængelse af ordningen med visitationszoner med mulighed for at visitere folk, således at vi kan hive våbnene ud af miljøerne.
Og det sker i et stort omfang.
Så skal vi selvfølgelig også påvirke kulturen – sikre, at unge ikke synes, det er sejt at gå med kniv, og at de holder sig fra det, således at vi også på den måde undgår de tilspidsede situationer.
Vi skal være opmærksomme på problemets omfang, for det har udviklet sig uheldigt siden 2009, og vi er opmærksomme på det.
Politidirektøren i København har jo tilkendegivet, at politiet lige nu analyserer og vil analysere, hvad baggrunden er for sagerne om voldsudøvelse med kniv, således at vi kan få et mere præcist billede af det og dermed også sætte mere målrettet ind over for det problem, som der er.
Vi har også til forespørgslen i dag kigget på, hvordan det ser ud i andre politikredse, og de har, som jeg også sagde i min indledning, oplyst, at de ikke opfatter omfanget af besiddelse og anvendelse af kniv i nattelivet som et stigende problem.
Så ud over den generelle indsats, vi gør, tyder noget altså på, at der, hvor vi i særlig grad skal tage fat, er i Københavnsområdet, og det bliver gjort, og det er der iværksat rigtig mange initiativer for.
Er der behov for nye, så lytter vi til det, for ingen kan være uenig i, at det, vi ser udvikle sig, selvfølgelig skal stoppes.
Summa summarum, jeg synes, det har været en rigtig god debat.